Σίνισα Γκόγκιτς

Ο Σίνισα Γκόγκιτς (στα σέρβικα: Синиша Гогић, γεννημένος στις 20 Οκτωβρίου 1963) είναι Σερβοκύπριος πρώην ποδοσφαιριστής που έχει παίξει για τις Ραντνίτσκι Νις και Ραντ από τη Γιουγκοσλαβία, για τον Ολυμπιακό από την Ελλάδα, για το ΑΠΟΕΛ, την Ανόρθωση και τον Ολυμπιακό Λευκωσίας από την Κύπρο, ενώ έχει αγωνιστεί και με την εθνική ομάδα της Κύπρου. Χαρακτηριστικό της εκτελεστικής του δεινότητας είναι πως κατάφερε να σκοράρει με όλες τις ομάδες στις οποίες αγωνίστηκε κατά τη διάρκεια της πολυετούς καριέρας του.

 Ο Σίνισα Γκόγκιτς ξεκίνησε την καριέρα του στην Ραντνίτσκι Νις, στην οποία έκατσε από το 1982 μέχρι το 1987, χρονιά κατά την οποία μεταπήδησε στην Ραντ. Το 1989, αποφάσισε να συνεχίσει την καριέρα του στην Κύπρο και στο ΑΠΟΕΛ, με το οποίο κατέκτησε το Πρωτάθλημα Κύπρου την πρώτη του κιόλας χρονιά. Την ίδια χρονιά, ανακηρύχθηκε πρώτος σκόρερ στο Πρωτάθλημα Κύπρου, καθώς κατάφερε να πετύχει 19 γκολ. Με το ΑΠΟΕΛ, κατάφερε να κατακτήσει ακόμα το Πρωτάθλημα της σεζόν 1991-92 καθώς και το Κύπελλο Κύπρου της σεζόν 1992-93. Το 1993, ο Γκόγκιτς μεταπήδησε από το ΑΠΟΕΛ στην Ανόρθωση και στην πρώτη του σεζόν ανακηρύχθηκε κορυφαίος σκόρερ του Πρωταθλήματος Κύπρου της σεζόν 1993-94 καθώς κατάφερε να σκοράρει 26 γκολ. Την επόμενη σεζόν πέτυχε ακόμα 24 γκολ και βοήθησε την Ανόρθωση στην κατάκτηση του Πρωταθλήματος Κύπρου για πρώτη φορά μετά από 32 χρόνια. Ο Σίνισα Γκόγκιτς πραγματοποίησε εξαιρετικές εμφανίσεις και την περίοδο 1996-97 (πέτυχε 14 γκολ σε 13 εμφανίσεις με την φανέλα της Ανόρθωσης) προκαλώντας μεταξύ άλλων το ενδιαφέρον και του Ολυμπιακού, στον οποίο και κατέληξε. Ο Σίνισα Γκόγκιτς έκατσε στον Ολυμπιακό 4 χρόνια, κατακτώντας ισάριθμα Πρωταθλήματα Ελλάδος. Η σεζόν 1998-99 ήταν εξαιρετική για τον Ολυμπιακό καθώς οι ερυθρόλευκοι κατέκτησαν Πρωτάθλημα Ελλάδος, Κύπελλο Ελλάδος, ενώ για πρώτη φορά ο Ολυμπιακός προκρίθηκε στα προημιτελικά του Champions League. Ο Σίνισα Γκόγκιτς θεωρήθηκε ένας από τους παίκτες που συμμετείχαν ενεργά για τις επιτυχίες αυτές του Ολυμπιακού, και απέκτησε το παρατσούκλι "παππούς", λόγω του ότι κατάφερε να διατηρηθεί σε πολύ υψηλό επίπεδο παρά το προχωρημένο της ηλικίας του. Συνολικά, με τον Ολυμπιακό κατάφερε να πετύχει 24 γκολ. Το 2000, ο Σίνισα Γκόγκιτς άφησε τον Ολυμπιακό και επέστρεψε στην Κύπρο και το ΑΠΟΕΛ βοηθώντας την ομάδα να κατακτήσει το Πρωτάθλημα Κύπρου την περίοδο 2001-02, πετυχαίνοντας 16 γκολ σε 26 εμφανίσεις. Το 2002, ο Σίνισα Γκόγκιτς έφυγε από το ΑΠΟΕΛ και μεταπήδησε στον Ολυμπιακό Λευκωσίας στον οποίο και τερμάτισε την πολύχρονη καριέρα του. Σε ηλικία 42 ετών, ο Σίνισα Γκόγκιτς ανέλαβε προπονητής στις ακαδημίες του Ολυμπιακού, ενώ 2 χρόνια μετά ανέλαβε προπονητής του Απόλλωνα Λεμεσού. Στις 14 Σεπτεμβρίου του 2008 του δόθηκε το πόστο του βοηθού προπονητή στον Ερυθρό Αστέρα και τον Μάιο του 2009 ανέλαβε πρώτος προπονητής της ομάδας. Το καλοκαίρι του 2009 προσελήφθη ως πρώτος προπονητής στον Παναιτωλικό, ενώ κάποιους μήνες μετά ανέλαβε προπονητής της Σεντζέν Ρούμπι, ομάδα της Κίνας. Τη σεζόν 2011-12 επέστρεψε στον Ολυμπιακό καθώς ανέλαβε και πάλι το πόστο του προπονητή των ακαδημιών των ερυθρόλευκων. Τον Ιούνιο του 2012, ο Σίνισα Γκόγκιτς ανέλαβε προπονητής στην ομάδα του Εργοτέλη. Στις 29 Μαΐου 2013 ανέλαβε το πόστο του πρώτου προπονητή στον Ηρακλή Θεσσαλονίκης.Εν συνεχεία εργάσθηκε το 2014 σε Καλλιθέα και Νάπρεντακ Κρούσεβατς. Το 2015 ανέλαβε τον Αχαρναικό. Το 2016 ανέλαβε τις τύχες της Σεντζέν Λεντμάν στην Κίνα. Στις 18 Δεκεμβρίου του 2018 ανακοινώθηκε η πρόσληψή του από τον Ναυπακτιακό Αστέρα. Αν και γεννημένος στην πρώην Γιουγκοσλαβία, ο Σίνισα Γκόγκιτς δεν αγωνίστηκε ποτέ στην εθνική της ομάδα. Έχοντας ζήσει πολλά χρόνια στην Κύπρο, ο Γκόγκιτς πήρε την Κυπριακή υπηκοότητα και επέλεξε να παίξει για την Εθνική ομάδα της Κύπρου. Με την Κύπρο, πραγματοποίησε συνολικά 37 εμφανίσεις ενώ κατάφερε να πετύχει και 8 γκολ. Τίτλοι 3 Πρωταθλήματα Ελλάδας: 1998, 1999, 2000 5 Πρωταθλήματα Κύπρου: 1990, 1992, 1995, 1997, 2002 2 Σούπερ Καπ Κύπρου: 1995, 2002 1 Σούπερ Καπ Ελλάδας: 1999Ατομικές διακρίσεις 2 φορές πρώτος σκόρερ στο Κυπριακό Πρωτάθλημα: 1990, 1994 Το προφίλ του Σίνισα Γκόγκιτς στο transfermarkt.co.uk Το προφίλ του Σίνισα Γκόγκιτς στο national-football-teams.com Ανέλαβε προπονητής στον Ηρακλή Θεσσαλονίκης ο Σίνισα Γκόγκιτς